CELEX: C2004/262/79
Language: sk
Date: 2004-10-23 00:00:00
Title: Vec T-306/04: Žaloba podaná dňa 15. júla 2004: Monika Luxem proti Komisii Európskych spoločenstiev

23.10.2004   
            
            
               SK
            
            
               Úradný vestník Európskej únie
            
            
               C 262/41
            
         Žaloba podaná dňa 15. júla 2004: Monika Luxem proti Komisii Európskych spoločenstiev
   (Vec T-306/04)
   (2004/C 262/79)
   Jazyk konania: francúzština
   Monika Luxem, bytom v Bruseli, v zastúpení: Sébastien Orlandi, Albert Coolen, Jean-Noël Louis a Etienne Marchal, advokáti, ktorí si zvolili adresu na doručovanie v Luxemburgu, podala 15. júla 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobkyňa navrhuje, aby Súd prvého stupňa:
   
               —
            
            
               zrušil rozhodnutie Komisie nevymenovať ju za úradníka Európskych spoločenstiev, neprideliť ju DG DEV/A.2 na miesto, ktoré bolo označené ako voľné pod referenčným číslom COM/2002/6022/F a odmietnuť jej pridelenie na akékoľvek iné voľné miesto zodpovedajúce jej schopnostiam a osobnému profilu;
            
         
               —
            
            
               zaviazal Komisiu Európskych spoločenstiev nahradiť trovy konania.
            
         Žalobné dôvody a hlavné tvrdenia
   Žalobkyňa si podala prihlášku do všeobecného výberového konania COM/A/6/01 týkajúceho sa výberu referentov v oblasti vonkajších vzťahov a správy pomoci. V prihláške uviedla, že získala nemecký diplom po ukončení trojročného štúdia. Po tom, čo vo výberovom konaní uspela, sa uchádzala o voľné miesto v Komisii. Listom z 30. júla 2003 ju Komisia informovala, že vzhľadom na jej diplom ju nemôže prijať. Podľa Komisie by podmienkam účasti vo výberovom konaní zodpovedal len nemecký diplom získaný po ukončení štvorročného štúdia, keďže tieto podmienky stanovovali, že získané diplomy musia umožniť doktorandské štúdium.
   Žalobkyňa na podporu svojej žaloby o neplatnosť tohto rozhodnutia uvádza porušenie princípu právnej istoty, nezákonnosť odvolania rozhodnutia, ktoré založilo subjektívne práva, porušenie príslušného oznámenia o výberovom konaní a zjavný omyl v posúdení.